Pippie se ma ontken dat fonds misbruik wordAnice en Pippie Kruger. Foto: Facebook Die brandslagoffer Pippie Kruger se ma, Anice, ontken ten sterkste dat sy geld van die Pippie se ­Gesiggie-fonds misbruik en sê ‘n voorlopige oudit sal dit kan bewys, het sy Woensdag aan Eyewitness News gesê. Maroela Media het Dinsdag berig die Valke ondersoek beweringe dat geld, wat aan die fonds geskenk is, glo wanbestuur word en gebruik word om Anice se leefstyl te finansier. Die fonds, waarin weldoeners al miljoene rande ­betaal het, word deur Pippie se ma, pa en ouma beheer. Anice het die bewerings ontken en het gesê dit is gemaak deur ‘n voormalige vriendin wat ‘n vendetta teen haar het. “Dit is ‘n spul leuens. Om ‘n ander kind te help met gekloonde vel soos wat ons vir Celiwe Maseko gedoen het is nie selfverryking nie. Ons wil ook van die fondse gebruik om ‘n rehabilitasiesentrum vir brandslagoffers te bou,” het sy aan EWN gesê. Maseko, ŉ vyfjarige meisie van Kagiso naby Krugersdorp, het in Mei ŉ soortgelyke veloorplanting soos Pippie ontvang en dit was suksesvol. Sy het op 4 Januarie die brandwonde op haar rug, maag en bobene opgedoen nadat haar rok aan die brand geslaan het. ‘n Maatjie het haar per ongeluk met ‘n brandende vuurhoutjie gegooi terwyl hulle gespeel het. Dit was die eerste keer in Afrika dat dié soort oorplanting op ŉ persoon met ŉ donker vel gedoen is. Anice het R500 000 vir Celiwe se prosedure geskenk uit die brandfonds wat vir Pippie gestig is. “Dit is nog ŉ wonderwerk. God is so groot en getrou niks kan Sy genade toemaak nie. Niks kan Sy almag wegsteek nie. Dr. Mia is baie tevrede met Celiwe,” het sy destyds gesê. Sy het ook gesê sy besef hoe groot wonderwerk Pippie was en is en sal wees en hulle is dankbaar dat hulle vir ander ook hoop kan gee. Intussen stuit die gerugte nie vir Anice om in samewerking met CUM-Boeke, Pippie se boek landswyd te bemark nie. Anice, Pippie en die sanger Juanita du Plessis stel Saterdag 24 Augustus om 10:00 Pippie se boek by die CUM-Boeke-winkel by die Menlyn Retail Park-winkelsentrum in Pretoria bekend. Lees ook: Valke gaan dalk Pippie se fonds ondersoek Uittreksel uit “Pippie” deur Anice Kruger saam met Colleen Naudé Video: Pippie se storie in boek omskryf